Rundt 55 feilfyllinger daglig
- I snitt har vi hatt 55 feilfyllinger per dag siden 14. juni. Den dagen med flest hadde vi 98. Det var den 22. juli. Kanskje var denne mandagen første dag etter ferien for mange, og at det var derfor det var så mange feilfyllinger, sier leder for kundesenteret i Viking Redningstjeneste, Svein Oseth. ** Hittil i sommer har Viking hentet 2000 biler med feil drivstoff på tanken. Bergingsselskapet assisterer forsikringsselskaper og 95 prosent av nye biler via avtaler. Antall feilfyllinger har i sommer økt med 16 prosent sammenlignet med i fjor. ** NAF med sine drøye 500.000 medlemmer opplyser at de har hjulpet 317 bilister med samme problem i perioden 21. juni til 21. juli i år. I snitt har de kjørt rundt 10 biler om dagen til verksted. ** Falck Redning hadde i perioden 21. juni til 23. juli registrert 553 feilfyllinger på vegne av sine cirka 345.000 biler via medlemskap og forsikringsavtaler.- Denne sommeren har det vært en markant økning. I fjor var det 478 feilfyllinger i samme periode, sier avdelingssjef for vaktsentralen i Falck Redning, Irene Røsholt. NAF melder om mer feilfylling i sommermånedene enn ellers i året. - Vi nordmenn blir sløve i varmen, sier Jan Ivar Engebretsen, kommunikasjonsrådgiver i NAF. - Totalt har antallet assistanser denne sommeren økt med 20 prosent fra fjorårssommeren. Vi skjønner ikke helt hvorfor, men tror kanskje det fine været har gjort at flere har holdt seg i Norge, sier Svein Oseth. Årsaken til den voldsomme mengden feilfyllinger i sommer er at vi i større grad kjører andre biler enn til vanlig, tror han. - I tillegg kjører mange leiebiler i sommer. Kanskje har de vært veldig nøye med leiebilen, og så slapper man helt av når man skal fylle sin egen bil igjen etter ferien, sier Oseth. Jan Ivar Engebretsen i NAF opplyser at nordmenn i utlandet feilfyller mer enn medlemmer i Norge. - Jeg tror det skyldes stress i påfyllingsøyeblikket fordi ting er ukjent, sier han.Stadig flere bilprodusenter kommer med tankåpninger der det skal være fysisk umulig (for eksempel Ford), og det finnes også dingser å få kjøpt som man skrur fast i tankåpningen som fysiske hindrer at du får inn feil tankpistol. - Hva sliter folk, eller rettere, bilene, med i varmen? - Punktering øker med cirka 20 prosent i sommerhalvåret. Vi tror det skyldes at dekkene blir varmere og at man kjører på veier med andre underlag, sier Svein Oseth. Han opplyser at antallet utelåsinger er sterkt økende i sommermånedene. Ikke sjelden må bergingsbilen til stranden, der nøkkelen ligger i bagasjerommet eller sitter i tenningen på en låst bil.Hos NAF dominerer assistanser relatert til bilbatteriet - sommer som vinter. På en sommermåned har de bistått 2163 bilister med flatt batteri. - Hvis batteriet har vært flatt en gang, vil du aldri kunne lade det fullt med bilens dynamo. Da øker sjansen for selvutladning. Jo dårligere kapasitet, jo raskere går det, uansett temperatur, sier Jan Ivar Engebretsen i NAF. Mange kjører med kjølebokser om sommeren. Disse kan lade selv om tenningen er slått av. Dynamoen kan fuske, og varmen som er elektronikkens fiende, trekkes frem av Engebretsen som årsaker til at det er så mange flate batterier om sommeren. - De fleste biler har datakomponenter som trekker strøm selv om bilen er parkert. Det må de for å opprettholde hukommelsen. Ved lengre tids parkering om sommeren er det derfor ikke unormalt at batteriet flater ut, sier teknisk konsulent i NAF, Dag Edvardsen. Han anbefaler å bruke hjemmelader om du har tilgang på 220 volt og oppfordrer til en sjekk i instruksjonsboken om hvilke forholdsregler du skal ta når bilen skal stå parkert over en lengre periode. Målinger på biler som har vært inne til tester hos NAF viser at av batterikapasiteten ligger på et sted mellom 50 og 70 prosent i snitt. -Det er en myte at du topper bilens batteri med strøm via dynamoen med å kjøre en lang tur, sier han.
Motoren svetter, kjølevannet bobler, knuste insekter limer seg til lakken og batteriet tappes like raskt i varmen som i kulden. Men mest av alt koker det under topplokket på sjåførene.